钦定古今图书集成/明伦汇编/交谊典/第021卷 > 《杏园即席上同年》曹邺
## 钦定古今图书集成/明伦汇编/交谊典/第021卷 > 《杏园即席上同年》曹邺

岐路不在天，十年行不至。一旦公道开，青云在平地。
枕上数声鼓，衡门已如市。白日探得珠，不待骊龙睡。
匆匆出九衢，僮仆颜色异。故衣未及换，尚有去年泪。
晴阳照花影，落絮浮野翠。对酒时忽惊，犹疑梦中事。
自怜孤飞鸟，得接鸾凤翅。永怀共济心，莫起吴越意。